Qırımda vatandaş jurnalistikasına sistematik basqı devam ete – Ukraina jurnalistleri milliy birligi
05 aprel 2019, 19:53
Apiske alınğan «Qırım birdemliginiñ» koordinatorı Server Mustafayev
Rusiye işğal etken Qırımda vatandaş jurnalistikasına sistematik basqı devam ete. Bu aqta Ukraina jurnalistleri milliy birliginiñ beyanatında aytıla. İşbu beyanat Qırımda Rusiye mahkemesiniñ «Qırım birdemliginiñ» koordinatorı Server Mustafayevniñ apis cezasını uzatması, Qırımda «Qırım birdemligi» faallerinde keçirilgen kütleviy tintüvler, bloger Nariman Memedeminovnıñ apiste tutulmasına cevap oldı.
«Faaller yarımadada olğanlar aqqında haberdar eteler, bir çoq allarda ise öz azatlığını telükege oğratalar. Cemaat jurnalistlerine birdemlik köstermek – zenaatdaşlarımızğa bulunğan şaraitlerinde pek müim olğan maneviy destek köstermektir», – dedi UJMB reisi Sergey Tomilenko.
UJMB bildirdi ki, «Rusiye yarımadadaki repressiyalar aqqında kerçek malümat bermek ıntıluvlarını bastırmaq içün bütün yollarnı qullana».
Jurnalistler birliginde haber etilgenine köre, Qırımdaki vaziyet er kün közetile ve «Rusiye uquq qoruyıcılarınıñ jurnalistlerge, şu cümleden vatandaş jurnalistlerine yapqan bozuvlarına» cevap berile.
Ukraina jurnalistleri milliy birligi işğal etilgen Qırımdan vatandaş jurnalistlerini öz saflarına qabul etmege azrı olğanını bildirdi. Qırımtatar faalleri, vatandaş jurnalistleri, qırımlı advokatlarğa yarımada işğali şaraitlerinde çalışqan jurnalistlerniñ UJMB-ne kirmek içün ayrı qolaylaştırılğan yolnıñ tizilmesini muzakere etmege teklif etile.
Aprelniñ 5-nde qırımtatar faali, «Qırım birdemligi» cemaat birleşmesiniñ koordinatorı Server Mustafayevniñ apis cezası iyünniñ 9-na qadar uzatıldı.